钦定古今图书集成/明伦汇编/官常典/第615卷 > 宋世良
## 钦定古今图书集成/明伦汇编/官常典/第615卷 > 宋世良

按《北齐书循吏传》：“世良字元友，广平人。年十五便有
胆气，应募从军北讨，屡有战功。寻为殿中侍御史。诣
河北括户，大获浮惰。还见汲郡城旁多骸骨，移书州
郡，令悉收瘗，其夜甘雨滂沱。还，孝庄劳之曰：‘知卿所
括得丁倍于本帐，若官人皆如此用心，便是更出一
天下也’。出除清河太守。世良才识闲明，尤善治术，在”
郡未几，声闻甚高。郡东南有曲堤，成公一姓阻而居
之，群盗多萃于此。人为之语曰：“宁度东吴会稽，不历
成公曲堤。”世良施八条之制，盗奔他境。民又谣曰：“曲
堤虽险贼何益，但有宋公自屏迹。”后齐天统中，大赦，
郡先无一囚，群吏拜诏而已。狱内稆生桃树，蓬蒿亦
满，每日衙门虚寂，无复诉讼者。其冬，醴泉出于界内。
及代至，倾城祖道。有老人丁金刚泣而前谢曰：“已年
九十，记三十五政。君非唯善治，清亦彻底。今失贤君，
民何济矣！”莫不攀援涕泣。除东郡太守，卒官。世良强
学好属文，撰《字略》五篇，《宋氏别录》十卷。与弟世轨俱
有孝友之誉。